ועדת העבודה, הרווחה והבריאות, כנסת 16, פרוטוקול מספר 383, 2005-03-15 12:40

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום הצעת חוק ביטוח בריאות ממלכתי (תיקון – פטור להורים הזכאים להבטחת הכנסה מתשלום השתתפות עצמית לטיפול התפתחותי), התשס"ה-2004.

שאול יהלום: אנחנו מדברים על ילדים בגילאים 3-9 שנים שיש להם בעיות התפתחות.

שאול יהלום: הילדים האלה צריכים טיפול של פסיכולוג, עובד סוציאלי, פיזיותרפיסט, מרפא בעיסוק או קלינאי תקשורת.

שאול יהלום: קופות-החולים דורשות עבור הטיפולים האלה סכומי השתתפות מההורים.

שאול יהלום: החוק הזה בא לפטור הורים עניים שזכאים להבטחת הכנסה מסכומי ההשתתפות האלה על הטיפולים.

שאול יהלום: אתן את זכות הדיבור קודם כול לפרופ' אור-נוי, כי לזכותו ייאמר, לא רק שהוא בא לכאן הרבה, אלא הוא גם לחץ קצת לקדם את החוק הזה.

אשר אור-נוי: כשרק ראיתי את חבר הכנסת יהלום פתחתי בתודה, כי בסך הכול באמת מגיעה לו תודה על כך שהועלתה הצעת חוק כזאת.

אשר אור-נוי: על-פי נתוני משרד הבריאות, עלויות הטיפול בילדים שזקוקים לטיפולים התפתחותיים כמו ריפוי בעיסוק, פיזיותרפיה וכן הלאה, על-ידי קופות-החולים, הן בסביבות 100 מיליון שקלים בשנה.

אשר אור-נוי: חוק ביטוח בריאות ממלכתי מחייב הורים לילדים בגילאים 3-6 שנים להשתתף בעלות בסכום שנע היום בין 20-22 שקלים לטיפול, כאשר הוא התחיל ב-15 שקלים כאשר נחקק החוק בשנת 1994.

אשר אור-נוי: ידוע לנו שלא מעט משפחות לא מסוגלות לשלם את הסכום שהן נדרשות לשלם עבור הטיפולים.

אשר אור-נוי: זה יכול להגיע עבור ילד אחד ל-100 שקלים בחודש, ולמשפחות נצרכות במצבים של חסך סביבתי יש לא פעם יותר מילד אחד שמקבל טיפול במקביל.

אשר אור-נוי: אנחנו עדים לתופעה שילדים לא מקבלים טיפול בזמן בגלל שלהורים אין אפשרות לממן את ההשתתפות העצמית.

אשר אור-נוי: לקופות-החולים אין מערכת שיכולה לפטור את ההורים הללו מההשתתפות העצמית.

אשר אור-נוי: חשבנו שזה סכום קטן יחסית, שהמדינה יכולה לממן.

אשר אור-נוי: התחשיב הוא כדלקמן: מתוך 100 מיליון שקל, עלויות לקופות-החולים, הן מקבלות בחזרה כ-20 מיליון שקל, זאת ההשתתפות העצמית של ההורים.

אשר אור-נוי: בסביבות 10% מהמשפחות – לא עשיתי חשבון מדויק אם זה 8% או 12% – מקבלות תוספת גמלה מהמדינה.

אשר אור-נוי: אנחנו רוצים לפטור את ה-10% הללו, בעלות שמסתכמת ב-2 מיליון שקל בשנה.

נתן סמוך: אתה אומר שחלק מהמשפחות כבר היום לא משלמות.

נתן סמוך: הן לא מקבלות את הטיפול, לא צורכות אותו.

נתן סמוך: אז זה לא אובדן הכנסה בהיקף של 2 מיליון שקל לקופות-החולים.

אשר אור-נוי: הן לא מקבלות את הטיפול ואחר-כך החברה משלמת על כך.

נתן סמוך: מה שקופות-החולים יפסידו זה לא 2 מיליון שקל אלא יכול להיות הרבה פחות.

יהודה עליאש: זה יכול להיות הרבה יותר כי אתה אומר שהם לא עושים את הטיפולים.

יהודה עליאש: תאר לעצמך שהם יעשו טיפולים אז זה לא יהיה 100 מיליון שקל אלא הרבה יותר.

נתן סמוך: אין לך זכות קנויה שאדם לא יבוא לקבל טיפולים בגלל שאין לו כסף.

נתן סמוך: אם מישהו יתרום לו וישלם עבורו את ההשתתפות העצמית, גם תבקש תוספת כסף?

נתן סמוך: אז אתה תתן את זה ולא תגיד שזה עולה לך עוד כסף כי פתאום הוא יכול לשלם את ההשתתפות העצמית.

אשר אור-נוי: במכון להתפתחות הילד של משרד הבריאות בירושלים יש לנו קופה המיועדת לעזור לאנשים שלא יכולים לשלם השתתפות עצמית.

אשר אור-נוי: אנחנו משלמים את ההשתתפות העצמית במקומם ואז הם מקבלים טיפול כי קופת-החולים נותנת את ההתחייבויות.

אשר אור-נוי: 8%-10% מההורים מקבלים מאתנו את ההשתתפות העצמית.

אשר אור-נוי: אבל רוב המערכות ההתפתחותית לא יכולות להרשות לעצמן לעשות קופה כזאת.

אשר אור-נוי: לנו היתה תרומה לנושא הזה.

אשר אור-נוי: הבעיה שמטרידה אותי, מעבר לכסף, היא אותם מאות ילדים שלא מקבלים טיפול בשל הסיבה הזאת.

לאה שקד: מעבר לנושא הזה, בישיבה הקודמת נדון הטיפול בילדים אוטיסטים.

לאה שקד: משרד הבריאות מבקש שעבור כל ילד אוטיסט שמקבל טיפול בריאותי מקדם, שמתוקצב ישירות על-ידי משרד הבריאות, ההורה ישתתף ב-800 שקל בחודש – שזה 12,000 שקלים בשנה.

לאה שקד: זה יוצר בעיה עוד יותר קריטית ממה שנאמר כאן, כי ילד שלהוריו אין 12,000 שקלים בשנה לא יכול לקבל את הטיפול הבריאותי המקדם שלא מופיע בחוק ביטוח בריאות ממלכתי, כי הפסיכיאטריה עדיין לא נכללת בחוק אלא מופיעה בטיפול הבריאותי המקדם.

לאה שקד: מבקשים שהטיפולים האלה ינתנו בתוך גני ילדים לחינוך מיוחד שפועלים בין 8:00-15:00.

לאה שקד: לכן יהיו גנים מאוד אקסקלוסיביים, שההורים יכולים לממן את 800 השקלים בחודש למשרד הבריאות בגין הטיפול הבריאותי המקדם, ויהיו גנים שלא יקבלו שום דבר כי להורה אין יכולת לשלם 800 שקלים בחודש.

נתן סמוך: מה זה קשור להצעת החוק הזאת?

לאה שקד: זה משלים את הנושא.

נתן סמוך: זה לא משלים.

נתן סמוך: תגישו הצעת חוק ממשלתית.

נתן סמוך: כל אחד גורר אל תוך העניין הזה כל דבר.

לאה שקד: אני רק מתריעה על העניין.

שאול יהלום: גברת לאה שקד מראה לנו שיש כמה דברים שעוד לא פתרנו בטיפול בילד.

שאול יהלום: אותו ילד צריך שני דברים: גם קלינאי תקשורת וגם טיפול פסיכיאטרי.

שאול יהלום: היא אומרת, זה אותו ילד ואנחנו רוצים שיתנהג כשורה בכיתה ויבינו אותו ולא יהיו לו רגשי נחיתות ויהיה לו ביטחון עצמי ושיתקדם.

שאול יהלום: היא אומרת: פתרתם כאן דבר מצומצם מאוד ולא פתרתם את הבעיה, במה שלא קשור לחוק ביטוח בריאות ממלכתי, לאותם הורים עניים.

נתן סמוך: זה בעיה אחרת.

לאה שקד: זה אותו שירות.

לאה שקד: הילד האוטיסט מקבל זכאות במסגרת חוק ביטוח בריאות ממלכתי ויש לו זכאות גם באמצעות משרד הבריאות.

לאה שקד: רק מקרה שהפסיכיאטריה לא נכנסה לחוק ביטוח בריאות ממלכתי.

לאה שקד: זה רק מעצים את הבעיה של ההורים שצריכים להחזיק איזו מערכת פרטית.

שאול יהלום: גם אתם נותנים משהו.

שאול יהלום: נכון?

לאה שקד: אנחנו נותנים מספיק בראייה החינוכית, על-פי סל שנקבע בזמנו בוועדה בין-משרדית, על שירותים שניתנים בתוך מערכת החינוך.

לאה שקד: מערכת החינוך במסגרת חוק לימוד חובה או חוק חינוך מיוחד נותנת שירותים בחינם.

לאה שקד: מערכת הבריאות לא עובדת על-פי תפיסת העולם הזאת.

לאה שקד: אז מי שזכאי במסגרת חוק ביטוח בריאות ממלכתי צריך לשלם X שקלים כדי לקבל את הטיפול.

לאה שקד: ילד אוטיסט, שבלעדי זה אין לו סיכוי להתקדם – ואין לזה שום קשר למערכת החינוך – צריך לשלם לא רק את מה שנאמר כאן אלא בנוסף עוד 800 שקלים בחודש כדי לקבל טיפול בריאותי מקדם, שרק מקרי שלא נכנס לחוק ביטוח בריאות ממלכתי.

חניתה צימרין: בסדרי העדיפויות של משפחה עם קשיים כלכליים, לצערנו בעיות התפתחותיות נמצאות בסוף, כי זה לא נראה דחוף, לא נראה דרמטי, נראה דבר שאפשר לחכות אתו.

חניתה צימרין: ואז משפחה שלא יכולה לשלם לא תגיע לטיפול.

חניתה צימרין: יש נזק שקורה היום, אבל יש נזק שיקרה מחר, שהוא גם מוסרי וגם תפקודי וגם כלכלי.

חניתה צימרין: בסופו של דבר מחר נשלם יותר עבור אותם ילדים שחסכנו עליהם את הכספים הקטנים היום.

חניתה צימרין: בנוסף לכך, יש תוצאות לוואי.

חניתה צימרין: אני נמצאת כאן לא בפן הבריאותי הטהור אלא מסביב לזה.

חניתה צימרין: תופעות של בעיות התנהגות ובעיות התפתחות גורמות לבעיות נוספות.

חניתה צימרין: אני רואה את הילדים האלה כילדים שמתעללים בהם, משום שהם מטילים עול כבד על המשפחה, גורמים להורה שקשה לו במילא לפתח פתיל קצר מאוד, ובסופו של דבר יש מעגלים נוספים של תוצאות שאנחנו צריכים לטפל בהן.

יהודה עליאש: שלא ישתמע כאילו אנחנו בקופת-חולים מאוחדת מתנגדים קטגורית או בעד הטלת חובת תשלום על אנשים שנמנע מהם לקבל טיפול בשל מצב כלכלי קשה.

יהודה עליאש: אני רוצה להעיר כמה הערות לתשומת לבכם.

יהודה עליאש: אנחנו בעד מתן הנחה כפי שהוועדה תקבע, אך לא בעד פטור מלא.

יהודה עליאש: כלומר חייב יהיה להיגבות אפילו תשלום סמלי עבור הביקורים האלה.

יהודה עליאש: יש בזה עניין מוסרי וגם עניין תכליתי.

יהודה עליאש: דבר שני, לגבי הורים שמקבלים הבטחת הכנסה, נצטרך לסמוך על מסד הנתונים של המוסד לביטוח לאומי, אחרת איך נדע עבור אילו קריטריונים?

יהודה עליאש: הכול יצטרך להיות ממוחשב בצורה אוטומטית כדי לא להביך את ההורים או את הילדים בכל עת שיבואו לטיפול.

יהודה עליאש: את העניין הזה צריך להסדיר עם המוסד לביטוח לאומי, עם מסד נתונים עדכני ורציף.

יהודה עליאש: דבר שלישי, אני לא יודע מה עמדת הממשלה לגבי שיפוי קופות-החולים, אבל בהנחה שזה רק 2 מיליון שקלים, נצטרך לדון איך נקבל את השיפוי.

יהודה עליאש: יש לי הצעה, תגדילו את התשלום עבור הביקור במרפאה של האנשים הנורמטיביים מ-22 שקלים נניח ל-27-28 שקלים ותנו הנחה למי שאין לו כסף.

נתן סמוך: כמה כסף חסכת בזה שהממשלה ביטלה לך את תשלומי ביקור רופא למקבלי הבטחת הכנסה?

נתן סמוך: לא זכור לי שהתנגדתם.

יהודה עליאש: כאשר אגיע למשרד אשאל כמה חסכתי וכמה מטלות אתם מוסיפים לנו מדי יום.

יהודה עליאש: אני מוכן להגיש כאן בוועדה חשבון מלא, גם בנושא השתתפויות.

נתן סמוך: פה קיבלת הטבת חינם, כי הממשלה ניסתה לקדם מדיניות מסוימת.

נתן סמוך: זה גם כסף.

יהודה עליאש: לסיכום, אנחנו בעד שני דברים: ראשית, מתן הנחה ולא פטור מלא.

יהודה עליאש: שנית, אם הממשלה לא תשפה אותנו, אז יגדילו במעט את התשלום עבור הכלל, עבור ה-90%, וייתנו הנחה לכל אלה שאין להם.

שאול יהלום: יש הערות מהותיות על הצעת החוק?

יובל פרידמן: הממשלה לא מתכוונת לשפות את קופות-החולים, וכך גם לא מבקשת הצעת החוק.

יובל פרידמן: הצעת החוק לא מדברת על שיפוי אלא על פטור.

יובל פרידמן: זה אמור לשחוק את מקור ההכנסה של קופות-החולים אבל אין כוונה לתת להן שיפוי.

יובל פרידמן: יש להן הכנסות נורמטיביות וזה יישאר בתוך המסגרת.

שאול יהלום: אנחנו מאשרים את הצעת חוק ביטוח בריאות ממלכתי (תיקון – פטור להורים הזכאים להבטחת הכנסה מתשלום השתתפות עצמית לטיפול התפתחותי), התשס"ה-2004, לקריאה ראשונה.

שאול יהלום: בינתיים עוד יחשבו על זה.

שאול יהלום: אם יהיו הערות כלשהן, נדון בהן אחרי הקריאה הראשונה ולפני הקריאה השנייה והשלישית.

שאול יהלום: תודה רבה.

שאול יהלום: הישיבה נעולה.